Source: http://odlocitve.us-rs.si/sl/odlocitev/US29491
Timestamp: 2019-07-20 07:57:07+00:00
Document Index: 1156008

Matched Legal Cases: ['sodišče ', 'sodišče ', 'sodišče ', 'sodišče ', 'sodišče ', 'sodišče ', 'Sodišče ', 'Sodišče ', 'sodišče ', 'sodišče ']

P-6/10
ECLI:SI:USRS:2011:P.6.10
Zahteva za rešitev spora glede pristojnosti med postajama mejne policije Rogatec in Bistrica ob Sotli ter Okrajnim sodiščem v Šmarju pri Jelšah se zavrže.
Ustavno sodišče zavrže zahtevo za odločitev o sporu glede pristojnosti, če ta sploh ne obstaja, saj niso izpolnjene procesne predpostavke za odločanje o sporu glede pristojnosti.
Člen 25.3, 49, Zakon o Ustavnem sodišču [ZUstS]
P-6-10.pdf
P-6/10-5
Ustavno sodišče je v postopku za rešitev spora glede pristojnosti, začetem z zahtevo Postaje mejne policije Rogatec, na seji 23. junija 2011
1. Postaji mejne policije Rogatec in Bistrica ob Sotli sta izdali več plačilnih nalogov po 57. členu Zakona o prekrških (Uradni list RS, št. 29/11 – uradno prečiščeno besedilo – v nadaljevanju ZP-1) in odločb o prekršku po 56. členu ZP-1 zaradi storitve različnih prekrškov po Zakonu o delovnem času in obveznih počitkih mobilnih delavcev ter o zapisovalni opremi v cestnih prevozih (Uradni list RS, št. 64/07 – uradno prečiščeno besedilo in 97/10 – v nadaljevanju ZDCOPMD).
2. Na podlagi vloženih zahtev za sodno varstvo zoper plačilne naloge in odločbe o prekršku je Okrajno sodišče v Šmarju pri Jelšah izdalo sodbe o prekršku, s katerimi je plačilne naloge in odločbe o prekršku Postaje mejne policije Rogatec in Postaje mejne policije Bistrica ob Sotli po uradni dolžnosti odpravilo, saj jih ni izdal pristojni organ.
3. Postaja mejne policije Rogatec vlaga zahtevo za odločitev o sporu glede pristojnosti, saj meni, da je sodišče neposredno poseglo v pristojnost, ki jo policiji kot prekrškovnemu organu daje zakon.
4. Ustavno sodišče je na podlagi osme alineje prvega odstavka 160. člena Ustave pristojno, da odloča o sporu glede pristojnosti med sodišči in drugimi državnimi organi. Na podlagi prvega odstavka 61. člena Zakona o Ustavnem sodišču (Uradni list RS, št. 64/07 – uradno prečiščeno besedilo – v nadaljevanju ZUstS) je spor glede pristojnosti (t. i. pozitivni kompetenčni spor) podan takrat, kadar si več organov lasti pristojnost v posamezni zadevi. V takem primeru zahteva rešitev spora glede pristojnosti tisti organ, ki meni, da je drug organ posegel v njegovo pristojnost in jo prevzel.
5. Okrajno sodišče v Šmarju pri Jelšah je po uradni dolžnosti odpravilo plačilne naloge in odločbe o prekršku Postaje mejne policije Rogatec in Postaje mejne policije Bistrica ob Sotli, ker je ugotovilo, da nista pristojni za izdajo izpodbijanih odločb. Sprejelo je stališče, da v skladu z določbami ZDCOPMD policija lahko izvaja le nadzor nad varnostjo cestnega prometa, ne pa tudi nad odgovorno osebo delodajalca, ki mora nadzirati delavca. Iz navedenega izhaja, da sploh ne gre za spor glede pristojnosti med sodiščem in prekrškovnim organom. Sodišče si v postopku odločanja o zahtevi za sodno varstvo ni prilastilo pristojnosti prekrškovnega organa, kot to napačno zatrjuje prekrškovni organ. Sodišče je namreč v skladu s prvo alinejo prvega odstavka 62.a člena ZP-1 ob vloženi zahtevi za sodno varstvo po uradni dolžnosti preizkusilo, ali je o izpodbijani odločitvi odločil stvarno pristojni organ, in odločilo, da postaji mejne policije Rogatec in Bistrica ob Sotli nista stvarno pristojni za odločanje o prekršku v konkretni zadevi.
6. Glede na navedeno Ustavno sodišče ugotavlja, da sploh ne gre za spor glede pristojnosti, zato je zahtevo prekrškovnega organa Postaje mejne policije Rogatec zavrglo.
7. Ustavno sodišče je sprejelo ta sklep na podlagi tretjega odstavka 25. člena v zvezi z 49. členom ZUstS in četrte alineje drugega odstavka 46. člena Poslovnika Ustavnega sodišča (Uradni list RS, št. 86/07 in 54/10) v sestavi: predsednik dr. Ernest Petrič ter sodnice in sodniki dr. Mitja Deisinger, dr. Etelka Korpič – Horvat, mag. Miroslav Mozetič, Jasna Pogačar, mag. Jadranka Sovdat in Jože Tratnik. Sklep je sprejelo soglasno.
US29491